ນັກການທູດຂັ້ນສູງ ສະຫະລັດ ພົບປະກັບ ລັດຖະມົນຕີມຽນມາ
ລມຕ ​ຊ່ອຍວ່າການ​ຕ່າງປະ​ເທດສະຫະລັດ ທ່ານ Kurt Campbell ​ໄດ້ພົບປະກັບ ລມຕ ​ການ​ຕ່າງປະ​ເທດ​ມຽນມາ ທ່ານ Wunna Maung Lwin ໃນວັນຈັນວານນີ້.
ບັນດານັກການທູດຂັ້ນສູງຂອງສະຫະລັດໄດ້ພົບປະກັບລັດຖະມົນຕີການຕ່າງປະເທດຂອງມຽນມາທີ່ອົງການສະຫະປະຊາຊາດ ໃນການພົບປະຫາລືທີ່ທາງສະຫະລັດເອີ້ນວ່າ ເປັນການພົບປະກັນທີ່ມີໝາກຜົນແລະເປີດກ້ວາງ ກະຊວງການຕ່າງປະເທດໄດ້ກ່າວວ່າ ລັດຖະມົນຕີຊ່ອຍວ່າການຕ່າງປະເທດສະຫະລັດ ທ່ານ Kurt Campbell ແລະຜູ້ປະສານງານກ່ຽວກັບນະໂຍບາຍມຽນມາຄົນໃໝ່ ທ່ານ Derek Mitchell ໄດ້ຊົມເຊີຍການເອົາບາດກ້າວໃນທາງບວກ ທີ່ລັດຖະບານພົນລະເຮືອນ ພຽງແຕ່ຊື່ຂອງມຽນມາໄດ້ປະຕິບັດເມື່ອໄວໆນີ້ ຮວມທັງເປີດການໂອ້ລົມສົນທະນາກັບ ທ່ານນາງອອງຊານຊູຈີ ຜູ້ນໍາເພື່ອປະຊາທີປະໄຕນັ້ນ ແຕ່ພວກການທູດສະຫະລັດໄດ້ກ່າວຕໍ່ລັດຖະມົນຕີການຕ່າງປະເທດຂອງມຽນມາ ທ່ານ Wunna Maung Lwin ໃນວັນຈັນວານນີ້ວ່າ ທາງສະຫະລັດຢາກຈະເຫັນມຽນມາເປີດ ການໂອ້ລົມສົນມະນາທີ່ມີຄວາມໝາຍຫຼາຍກວ່ານີ້ກັບຜູ້ນໍາຝ່າຍຄ້ານ ນອກນັ້ນ ພວກນັກການທູດສະຫະລັດຍັງກ່າວວ່າ ສະຫະລັດຕ້ອງການຢາກ ໃຫ້ລັດຖະ ບານມຽນມາເອົາບາດກ້າວທີ່ໜັກແໜ້ນ ເພື່ອໃຫ້ຄວາມສຳຄັນແກ່ຄວາມໝາຍໝັ້ນຕັ້ງໃຈ ຕໍ່ການປະຕິຮູບ ຮວມທັງການປ່ອຍນັກໂທດທາງການເມືອງທັງໝົດ ຢຸດເຊົາການກໍ່ຄວາມ ຮຸນແຮງ ໃນເຂດພວກຊົນເຜົ່າແລະດຳເນີນການແບບມີຄວາມໂປ່ງໃສໃນຄວາມສຳພັນກັບ ເກົາຫຼີເໜືອນັ້ນ